טור מנוקד אורח חיים תצט
אֵין מַרְגִּילִין בְּיוֹם טוֹב. פֵּרוּשׁ - שֶׁמַּפְשִׁיטִין הָעוֹר שָׁלֵם כְּדֵי לַעֲשׂוֹת מִמֶּנּוּ נֹאד.
כָּתַב בַּהֲלָכוֹת גְּדוֹלוֹת: אָסוּר לִמְלֹג גְּדִי. אִם רָצָה לְמָלְגוֹ כְּדֵי לֶאֶכֹל עוֹרוֹ, מִפְּנֵי שֶׁיֵּשׁ בּוֹ טֹרַח יוֹתֵר מִבְּהֶפְשֵׁט, שָׁרִי.

בְּהֵמָה שֶׁנִּשְׁחֲטָה בְּיוֹם טוֹב, מֻתָּר לְהַגְבִּיהַ עוֹרָהּ וְלִיתְנָה בִּמְקוֹם דְּרִיסַת הָרַגְלַיִם, אַף עַל פִּי שֶּׁאֵין בָּשָׂר עָלָיו כְּלָל.
וּמֻתָּר לִמְלֹחַ עָלָיו בָּשָׂר מְלִיחָה מוּעֶטֶת, כְּדֶרֶךְ שֶׁמּוֹלְחִין לְצָלִי, אַף עַל גָּב דְּדָמִי קְצָת לְעִבּוּד.
וּמֻתָּר לְהַעֲרִים לְמָלְחוֹ כָּאן מְעַט וְכָאן מְעַט, עַד שֶׁיִּמְלַח אֶת כֻּלּוֹ.
אֲבָל אִם נִשְׁחֲטָה מֵעֶרֶב יוֹם טוֹב, אָסוּר.

אֵין מוֹלְחִין הַחֲלָבִים, וְלֹא מְהַפְּכִין בָּהֶם, אֲפִילוּ לְשָׁטְחָן עַל גַּבֵּי יְתֵדוֹת, אַף עַל פִּי שֶׁנִּשְׁחֲטָה בְּיוֹם טוֹב.
וְאִם רָצָה לִמְלֹחַ בָּשָׂר עֲלֵיהֶן בָּאֲוִיר בְּתוֹךְ יָדוֹ בְּעִנְיַן שֶׁאֵינוֹ נוֹגֵעַ בָּהֶן -
יֵשׁ מַתִּירִין - כֵּיוָן שֶּׁאֵין כָּאן הוֹכָחָה שֶׁעוֹשֶׂה בִּשְׁבִיל הַחֲלָבִים, שֶׁיֵּשׁ לִתְלוֹת שֶׁבִּשְׁבִיל הַבָּשָׂר הוּא עוֹשֶׂה.
וְיֵשׁ שֶׁאוֹסְרִין - מִדְּלָא שָׁרִי אֶלָּא לִמְלֹחַ עַל גַּבֵּי הָעוֹר, מִכְלָל דְּעַל גַּבֵּי הַחֲלָבִים אָסוּר בְּכָל עִנְיַן, מִשּׁוּם דְּבִמְלִיחָה מוּעֶטֶת סַגִּי לְהוּ, וַאֲפִילוּ בִּמְלִיחָה לְצָלִי הָוֵי בְּהוּ כְּעִבּוּד.
וְהָכִי מִסְתַּבֵּר.

עֵלִי, שֶׁהוּא דַּף עָב וְכָבֵד, וּכְלִי הוּא אֶלָּא שֶׁמְּלַאכְתוֹ לְאִסּוּר לִכְתֹּשׁ בּוֹ הָרִיפוֹת, מֻתָּר לְטַלְטְלוֹ לְצֹרֶךְ גּוּפוֹ לְקַצֵּב עָלָיו בָּשָׂר.
וּלְאַחַר שֶּׁקָּצַב עָלָיו אָסוּר לְטַלְטְלוֹ.
וְדַוְקָא מֵחַמָּה לְצֵל, אֲבָל לְצֹרֶךְ גּוּפוֹ וּלְצֹרֶךְ מְקוֹמוֹ – מֻתָּר.
וּלְרִ"י – אֲפִילוּ לְצֹרֶךְ גּוּפוֹ וּלְצֹרֶךְ מְּקוֹמוֹ נַמִּי אָסוּר.
וְלָזֶה הִסְכִּים אֲדֹנִי אָבִי הָרֹא"שׁ זַ"ל.